stanford-oval/wikipedia huggingface dataset:
הפיגוע בנמל התעופה גימפו

| --- | --- |
 תאריך:  15:12, 14 בספטמבר 1986
 מקום:  נמל התעופה הבינלאומי גימפו
 מטרה:  שיבוש משחקי אסיה 1986
 קואורדינטות:  37°33′58″N 126°48′00″E﻿ / ﻿37.566°N 126.8°E﻿ / 37.566; 126.8
 סוג:  פיגוע תופת
 הרוגים:  5 
 פצועים:  30 
 מבצע:  קוריאה הצפונית קוריאה הצפונית
 he
 
נמל התעופה בשנת 2006
ב-14 בספטמבר 1986 התפוצצה פצצה שהוטמנה מחוץ לטרמינל הנוסעים בנמל התעופה הבינלאומי גימפו, נמל התעופה העיקרי ששימש את סיאול, בירת קוריאה הדרומית. בפיצוץ נהרגו חמישה אנשים ונפצעו 30. כל הקורבנות היו ממוצא קוריאני.
גורמים רשמיים בקוריאה הדרומית הטילו את האחריות לפיצוץ על סוכנים חשאיים שפעלו בשם ממשלת קוריאה הצפונית. הפיגוע התרחש שישה ימים בלבד טרם תחילתם של משחקי אסיה של שנת 1986, שהתקיימו בסיאול, כאשר לטענת משטרת קוריאה הדרומית, קוריאה הצפונית הוציאה לפועל את הפיגוע בניסיון לשבש את המשחקים, ולפגוע בתדמיתה וביוקרתה של יריבתה מדרום. הפיגוע הוצא לפועל בצורה דומה לפיגוע בראנגון בשנת 1983, אשר הוביל למותם של עשרות אזרחים בורמזים ודרום-קוריאנים.
פיגועים אלו, בנוסף לאירוע טיסה 858 של קוריאן אייר ב-1987, הובילו את ממשלת קוריאה הדרומית לגייס אבטחה מקיפה ואמצעי ביטחון מוגברים לקראת המשחקים האולימפיים בשנת 1988, שנועדו אף הם להתקיים בסיאול.
ראו גם

נמל התעופה הבינלאומי גימפו
הפיגוע בראנגון (1983)
טיסה 858 של קוריאן אייר
הערות שוליים

↑  "The bombing at Kimpo International Airport appears to have..."
↑  Bairner, Alan; Kelly, John; Lee, Jung Woo (4 באוקטובר 2016). "Routledge Handbook of Sport and Politics". Routledge. {{cite web}}:  (עזרה)
↑  JAMESON, SAM (15 בספטמבר 1986). "Bomb Kills 5 in Seoul; North Koreans Blamed". {{cite web}}:  (עזרה)
↑  "Massive Security For Seoul Olympics".
מבצע ברוש

אתר הזיכרון המרכזי בחירבת ירדה, לנופלים במבצע ברוש
מבצע ברוש היה מבצע צבאי של צה"ל שנערך במלחמת העצמאות בתאריכים 9 ביולי 1948 – 18 ביולי 1948, כחלק מקרבות עשרת הימים, ומטרתו הייתה כיבוש ראש הגשר הסורי במשמר הירדן. לאחר עשרה ימים של קרבות עקובים מדם, לא הושגה מטרת המבצע, וקו החזית נותר דומה מאוד לזה שלפני תחילת המבצע. עם זאת, האיום הסורי לבתר את הגליל העליון הוסר.
רקע

ב-5 ביוני 1948 חצה הצבא הסורי את נהר הירדן על גשר בנות יעקב ופתח במתקפה על המושבה משמר הירדן, שעל פי תוכנית החלוקה נועדה להיכלל בתחומי המדינה היהודית. לאחר מספר התקפות שנהדפו, ב-10 ביוני כבשו הסורים את המושבה, התקדמו מערבה, אך נבלמו בחורבת ירדה (מקומה של משמר הירדן בימינו), גבעה שולטת ברכס העולה מן הירדן לכיוון מערב לצד הכביש מחניים-גשר בנות יעקב (כיום כביש 91). מצב זה נותר בעינו עם כניסתה לתוקף של ההפוגה הראשונה, ולפיו התקיים ראש גשר סורי שבסיסו בנהר הירדן וקודקודו בסמוך לחורבת ירדה. מטה חזית הצפון תכנן את המבצע, במטרה לחסל את ראש הגשר הסורי האמור, מה גם שזה היווה איום מתמיד לניתוק אצבע הגליל, שמצידה המערבי, במרחק ק"מ אחדים, איימו במקביל כוחות צבא ההצלה.
סדר כוחות

מפקד המבצע היה מרדכי מקלף, מפקד חטיבת כרמלי. תחת פיקודו היו במבצע גדודים 22, 23, 24 של חטיבת כרמלי וגדוד 11 של חטיבת עודד. גדוד 13 מחטיבת גולני שימש כעתודה חזיתית. מפקדת המבצע הייתה ב"מלון שולמית" בראש פינה. הכוחות הסוריים בראש הגשר היו בגודל של גדוד מוגבר. הכוח הסורי בגזרה כולה, כולל ממזרח לירדן, היה בגודל חטיבה בקירוב.
תוכנית המבצע

תחילה נועדה חטיבת עודד לקבל את התפקיד הראשי במבצע, אך החטיבה, שהוקמה בתחילת יוני, לא  בשלה לתפקיד זה, ובתחילת יולי הוחלט להטיל את התפקיד על חטיבת כרמלי, הוותיקה והמנוסה יותר.
גדוד 23 של 'כרמלי' תוכנן לכבוש תחילה, בכוח של פלוגה אחת, את משלטי הג'לבינה שמדרום לדרדרה. פלוגה נוספת תוכננה לצלוח את הירדן ולכבוש את דוריג'את. פלוגה שלישית תוכננה לתפוס את תל המעברה. גדוד 22 של 'כרמלי' נועד לחצות את הירדן, לעבור דרך המשלטים שיתפסו כאמור על ידי גדוד 23, לכבוש את בית המכס העליון, ולבסוף לחסום את הכביש לקוניטרה. גדוד 24 של 'כרמלי' נועד לכבוש את משלט 223, מצידו הדרומי מערבי של ראש הגשר, מדרום לכביש למחניים, וגדוד 11 של 'עודד', את משלט 243, מצפון לאותו כביש. בשלב השני, לאחר ניתוק ראש הגשר ממזרח, בד בבד עם התקפות ממערב, תוכנן לחסל את ראש הגשר.
מהלך המבצע > התחלת המבצע

בליל 10-9 ביולי 1948 בשעה 22:00 החלה תקיפת כוחות צה"ל במסגרת מבצע ברוש.
השלב הראשון של המבצע הסתיים בהצלחה חלקית. גדוד 23 כבש את תל המעברה בדרום אגם החולה, את ג'לבינה, ואת דוריג'את ממזרח לירדן. לעומת זאת, גדוד 22 שהיה אמור לעבור את הירדן בגשר פונטונים, כדי לכבוש את בית המכס העליון, לא הצליח במשימתו, בגלל אי השלמתו של הגשר. חלק מן הגדוד עבר בסירות וברפסודה, אך התברר כי הגדוד לא יספיק לכבוש את בית המכס בו בלילה, ולכן הוחלט להחזיר את חיילי הגדוד שכבר צלחו את הירדן.
ממערב ומדרום, בהתאמה, כבשו כוחות חטיבת 'עודד' את משלט 243 וכוחות גדוד 24 של 'כרמלי' את משלט 223. עם בוקר החזיקו הסורים בראש הגשר רק במשמר הירדן ובכרד אל בקרה לידו.
מהלך המבצע > התקפת הנגד הסורית

בבוקר 10 ביולי 1948 פתח הצבא הסורי במתקפה מסיבית של חי"ר, שריון, ארטילריה ומטוסים. הסורים כבשו באותו יום את כל המשלטים שנכבשו מהם בלילה, ובנוסף, כבשו את חורבת ירדה. בהמשך היום הסורים התקדמו על הכביש למחניים עד למרחק של כק"מ מהקיבוץ, אך הסתפקו בהפגזה, בטרם נסוגו קמעה.
לסורים הייתה עליונות אווירית. הם ניסו מספר פעמים לתקוף את המפקדה במלון שולמית. בנוסף, הם תקפו את שדה התעופה של מחניים בו היו ריכוזים של רכב ואנשים וגרמו לשבעה הרוגים ועשרים ושבעה פצועים.
פלוגה מגדוד 13 של חטיבת 'גולני' שהיוותה חלק מן העתודה החזיתית, הוזעקה למקום וכבשה בלילה בחזרה את חורבת ירדה.
מהלך המבצע > ההתקפה על דרדרה

משק דרדרה (אייל), היה היישוב היהודי היחיד בצד המזרחי של אגם החולה. במקום היו 30 מגינים חברי המשק ופלוגה ב' מגדוד 23 כרמלי שנסוגה למקום מג'לבינה. בשעות הצהרים של 11 ביולי 1948 פתחו הסורים באש תותחים על דרדרה. הסורים פתחו ב"ריכוך" משלט "הדבשת" שחלש על המשק אבל היה נטוש. ההתקפה וה"הסתערות" על משלט זה איפשרה לכוון את המרגמות במקום ואת תותחי ה-65 מ"מ מעבר לאגם ולגרום לאבדות בקרב הסורים.
לאחר מכן החלה ההסתערות בעוצמה של גדוד לערך. המגינים ירו אש מכוונת ומדויקת וגרמו למסתערים אבדות כבדות. חלק מהם עלו על שדה מוקשים. ההסתערות נשברה עם חשיכה. למגינים היו 3 הרוגים. למחרת בבוקר מנה הצופה על המגדל כ-50 גוויות של חיילים סורים במורדות. כן הותקפו חולתה, איילת השחר ומחניים, אך התקפות אלה נהדפו אף הן בלא שהגיעו לשלב ההסתערות.
מהלך המבצע > המשך הקרבות

בימים 12 ביולי 1948 - 15 ביולי 1948 התנהלה פעילות מצומצמת באזור - מיקושים, פטרולים הפצצות והפגזות. ב-12 ביולי 1948 נערכו מספר התקפות סוריות על חורבת ירדה אבל הן נהדפו. בליל 13 - 14 ביולי 1948 עשו שתי פלוגות של 'כרמלי', האחת מגדוד 22, והשנייה מגדוד 23, ניסיון לכבוש את משלט 243 וכראד אל בקרה, תוך ניצול יתרון ההפתעה, ובכך לגרום לסורים לסגת מראש הגשר, לאחר אובדן אותן עמדות מפתח.
אלא שהכוחות הסוריים נמצאו ערניים, ההתקפה בוטלה, והניסיון נכשל. מכאן ואילך הצטמצמה הפעילות של שני הצדדים.
ב-16 ביולי 1948 פתחו הסורים בהתקפה גדולה לעבר חורבת ירדה. פלוגה מגדוד 22 כרמלי הגנה על המקום, אולם נסוגה מירדה באבדות כבדות.
באותו יום הצליחו מגיני קיבוץ איילת השחר להפיל מטוס סורי מטיפוס הרווארד שהפציץ את הקיבוץ. המטוס התרסק על יד בית התינוקות ושני טייסיו נהרגו. מן הצד הישראלי, באותו מועד, בקירוב, הגיעו שלושה מטוסי מבצר מעופף לישראל, ואלה הפציצו את ראש הגשר הסורי, ואת בית המכס. אלא שכוחות צה"ל היו באותו שלב תשושים מכדי לנצל זאת למתקפה חדשה.
מהלך המבצע > כיבוש חורבת ירדה בשלישית

ב-17 ביולי 1948 בשעה 23:00 החלה התקפה של פלוגה ב' מגדוד 23 של חטיבת כרמלי על חורבת ירדה. המקום נכבש תוך ירי ושלשול רימונים לתוך העמדות. למחרת עמדו לוחמי כרמלי כל היום תחת צליפות והפגזות שגרמו לשלושה הרוגים. ב-18 ביולי 1948, בשעה 19:00 נכנסה ההפוגה השנייה לתקפה כשירדה נשארה בידי צה"ל.
מהלך המבצע > אחרית דבר

בסופו של המבצע נותר קו החזית ללא שינוי. הקו נותר בעינו עד לסיום המלחמה.
בתקופת המבצע נהרגו כ-95 חיילי צה"ל ונפצעו כ-200. על פי הערכת המודיעין של צה"ל, במבצע נהרגו כ-200 חיילים סורים ונפצעו כ-400.
מבצע ברוש לא השיג את המטרה שהציב לעצמו ולא עקר את הסורים מראש הגשר במשמר הירדן אבל הוא הסיר את איום הסורים שתכננו, ככל הנראה, לנצל את הצלחתם בראש הגשר להמשיך מערבה ולנתק את הגליל העליון.
הנצחה

בחורבת ירדה הוקם אתר הנצחה לנופלים מכל היחידות שנלחמו במקום זה במבצע 'ברוש'.
לקריאה נוספת

צדוק אשל (עורך), חטיבת כרמלי במלחמת הקוממיות, הוצאת מערכות, 1973.
דני הדרי, "פרשת קרב: מבצע 'ברוש' (9-18 ביולי 1948)", עלי זית וחרב, קובץ ח', עורכת: אסנת שירן, תל אביב: המרכז לחקר כוח המגן ומשרד הביטחון - ההוצאה לאור, תשס"ח (2008), עמ' 176-141.
משה כרמל, מערכות צפון, הוצאת מערכות, 1949.
נתנאל לורך, תולדות מלחמת הקוממיות הוצאת מערכות, 1966, עמ' 186.
נתנאל לורך, קורות מלחמת העצמאות הוצאת מודן, 1998.
הערות שוליים

↑  כוחותינו מסתערים על ראש הגשר הסורי, דבר, 11 ביולי 1948
↑  ראש הגשר הסורי מצטמק, דבר, 14 ביולי 1948
↑  התקפה סורית בגליל, הַבֹּקֶר, 18 ביולי 1948
↑  הסורים, שלא כמנהגם, ביקשו לקבל את גוויות הטייסים שהיו כנראה ממשפחות מיוחסות. הגוויות הוחזרו בתחילת ההפוגה השנייה לאחר שהסורים התירו הוצאת גוויות חיילי צה"ל. הסורים בקשו לראות את המטוס השרוף והם הובלו לשם כך עד שער קיבוץ איילת השחר. חברי הקיבוץ הגיפו את השער והודיעו כי לא יתירו בשום אופן לסורים שהטילו עליהם הרס ואסונות רבים, להיכנס לקיבוץ.
| --- | --- |
בקרת זהויות :  NLI: 987007475811005171 
שלט הסבר בדרדרה
שרידי המטוס הסורי באיילת השחר
שלט הסבר על מבצע ברוש בכניסה לחירבת ירדה
טיסה 964 של אירופלוט

| --- | --- |
מטוס טופולב Tu-104 של אירופלוט, דומה למטוס שהתרסק
מטוס טופולב Tu-104 של אירופלוט, דומה למטוס שהתרסק
 תאריך:  13 באוקטובר 1973 
 מיקום:  16 ק"מ נמל התעופה דומודדובו
 גורם:  ורטיגו כתוצאה מכשל חשמלי בהצגת נתונים
 קואורדינטות:  55°29′52″N 37°39′50″E﻿ / ﻿55.49771667°N 37.66392778°E﻿ / 55.49771667; 37.66392778
 הרוגים:  122
 פצועים:  0
 ניצולים:  0
 המעורבים באסון

כלי טיס
 כלי טיס:  טופולב Tu-104
 מספר זנב:  CCCP-42486
 מוצא:  נמל התעופה קופיטנארי
 יעד:  נמל התעופה דומודדובו
 מפעיל:  אירופלוט
 נוסעים:  114
 אנשי צוות:  8
 he
 
טיסה 964 של אירופלוט הייתה טיסה מנמל התעופה קופיטנארי בגאורגיה לנמל התעופה דומודדובו ברוסיה אשר התרסקה ב-13 באוקטובר 1973. המטוס מדגם טופולב Tu-104 שהופעל על ידי אירופלוט התרסק לקראת הנחיתה במוסקבה, 122 הנוסעים ואנשי הצוות שהיו על המטוס נהרגו. זוהי התאונה הקטלנית ביותר בה היה מעורב מטוס טופולב Tu-104.
התאונה

לקראת הנחיתה בשעת לילה ועם ראות לקויה, אספקת החשמל למד האופק המלאכותי והמצפן הופסקה, ולא הוצגו נתונים. הטייסים חוו ורטיגו והמטוס התרסק 16 ק"מ מנמל התעופה דומודדובו. כל הנוסעים ואנשי הצוות נהרגו.
לתאונה זו קדמה שבועיים לפני תאונה דומה של טיסה 3932 של אירופלוט.
אולפני האחים וורנר הנפשה

| --- | --- |

 נתונים כלליים
 מייסדים:  ג'ף רובינוב
 תקופת הפעילות:  7 בינואר 2013 – הווה (12 שנים)
 חברת אם:  האחים וורנר
 מיקום המטה:  ברבנק, ארצות הברית
 ענפי תעשייה:  תעשיית הסרטים 
 
אולפני האחים וורנר הנפשה (באנגלית: Warner Bros. Pictures Animation), או בשמה הקודם Warner Animation Group (WAG), היא חברת אנימציה בבעלות האחים וורנר, ומשמשת כמחלקת ההנפשה שלה. החברה הוקמה ב-2013 תחת השם "Warner Animation Group", והיא חברה יורשת לחברת "Warner Bros. Feature Animation", שנחשבה לאולפן אנימציה דו-ממדית ונסגרה בשנת 2004. היא גם חברה אחות של אולפני האנימציה הרגילים, האחים וורנר הנפשה. הסרט הראשון שנוצר על ידי החברה הוא סרט לגו, שהופץ ב-7 בפברואר 2014.
היסטוריה

ב-7 בינואר 2013, ג'ף רובינוב יסד אולפן ייצור בשם "Think tank" ליצירת סרטי הנפשה באורך מלא. החטיבה כוללת את ג'ק רקווה, גלן פיקארה, ניקולאס סטולר, ג'רד סטרון, פיל לורד וכריסטופר מילר. וורנר ברוס יצרו את חטיבת האנימציה בתקווה להשוות את הכנסות הסרטים שלהם עם אולפני אנימציה אחרים.
ב-7 בפברואר 2014, קבוצת ההנפשה של וורנר[דרושה הבהרה] הוציאה את סרטם הראשון לאקרנים, סרט לגו, אנימציית הסרט הופקה באולפני "Animal Logic", אשר הפיקו את האנימציה גם לסרטי הספין-אוף של הסדרה. הסרט זכה לביקורות חיוביות והצלחה קופתית.
סרט האנימציה השני חסידודס שיצא לאקרנים ב-23 בספטמבר 2016, הביא ביקורות מעורבות.
ב-10 בפברואר 2017, קבוצת ההנפשה של וורנר הוציאו את סרט לגו באטמן, אשר זכה לביקורות חיוביות והצלחה קופתית. ב-14 בדצמבר 2017, אליסון אבטה הפכה לסגנית מנהל בפועל, וכריס ליהי הפך לנשיא של החטיבה.
סרט לגו נינג'גו, המבוסס על צעצועי לגו נינג'גו, יצא לאקרנים ב-22 בספטמבר 2017, הסרט קיבל ביקורות מעורבות והיה לסרט הראשון של החברה שלא צלח לעבור את התקציב בהכנסותיו.
הסרט מפלצות בשלג, שיצא לאקרנים ב-28 בספטמבר 2018, קיבל רייטינג של 75% באתר Rotten Tomatoes עם ביקורות טובות, והביא להכנסות של 214 מיליון דולר ברחבי העולם.
סרט ההמשך לסרט לגו, סרט לגו 2: החלק השני, יצא לאקרנים ב-8 בפברואר 2019 וקיבל רייטינג של 85% באתר Rotten Tomatoes. אולם למרות זאת, הסרט הביא להכנסות של 192.3 מיליון דולר ברחבי העולם והפך לאכזבה קופתית של החברה.
סרט האנימציה סקובי דו!, המבוסס על הזיכיון המצליח "סקובי דו", היה אמור לעלות לאקרנים ב-15 במאי 2020, אולם עקב מגפת הקורונה יציאת הסרט לאקרנים נדחתה. ב-21 באפריל 2020 הסרט יצא ישירות לשירותי VOD דיגיטליים. הסרט הביא ביקורות מעורבות.
הסרט טום וג'רי יצא ב-26 בפברואר 2021 לקולנוע ול-HBO Max וחשף את הלוגו החדש של האחים וורנר. הסרט קיבל ביקורות שליליות והפך לסרט הראשון שקיבל ביקורות אלה.
הסרט ספייס ג'אם: אגדה חדשה יצא ב-16 ביולי 2021, זה היה הסרט הראשון שבא בהנפשה מסורתית, גם סרט זה הביא ביקורות שליליות אחרי טום וג'רי, ובנוסף שני הסרטים הנ"ל קיבלו מועמדות לפרס פטל הזהב.
הסרט ליגת DC סופר-פטס שיצא לאאקרנים ב-29 ביולי 2022 הביא ביקורות מאוד חיוביות מהמבקרים.
בשנת 2023, הוכרז כי ביל דאמאשקה, מנהל אומנותי לשעבר של דרימוורקס הנפשה, נשכר בתור מנהל אולפן ההנפשה ועובד קשה על סרטי הנפשה לחברה. כמו כן, שם החברה השתנה ל-"Warner Bros. Pictures Animation".
סרטים בהפקת החברה > סרטים שהופצו

| סרט | תאריך יציאה | תקציב | הכנסות |
| --- | --- | --- | --- |
| סרט לגו | 7 בפברואר 2014 | $60,000,000 | $468,060,692 |
| חסידודס | 23 בספטמבר 2016 | $70,000,000 | $183,388,953 |
| סרט לגו באטמן | 10 בפברואר 2017 | $80,000,000 | $311,950,384 |
| סרט לגו נינג'גו | 22 בספטמבר 2017 | $70,000,000 | $123,081,555 |
| מפלצות בשלג | 28 בספטמבר 2018 | $80,000,000 | $214,040,103 |
| סרט לגו 2: החלק השני | 8 בפברואר 2019 | $99,000,000 | $192,306,508 |
| סקובי דו! | 15 במאי 2020 | $90,000,000 | $24,900,000 |
| טום וג'רי | 26 בפברואר 2021 | $79,000,000 | $101,622,103 |
| ספייס ג'אם: אגדה חדשה | 16 ביולי 2021 | $150,000,000 | $162,828,072 |
| ליגת DC סופר-פטס | 29 ביולי 2022 | $90,000,000 | $168,021,285 |
סרטים בהפקת החברה > סרטים עתידיים

| סרט | תאריך הפצה |
| --- | --- |
חתול תעלול: 6 במרץ 2026
דבר אחד ודבר שני: 2026
פיות רעות: 23 ביולי 2027
מרגי קלאוס: 5 בנובמבר 2027
אם יוצאים מגיעים למקומות נפלאים!: 17 במרץ 2028
צמד דינמי: 30 ביוני 2028
טוטו: יעלה בקרוב
לפגוש את הפלינטסטונס: יעלה בקרוב
הערות שוליים

1 2 3  Kit, Borys (7 בינואר 2013). "Warner Bros. Creates Animation Film Think Tank". The Hollywood Reporter. Prometheus Global Media LLC. נבדק ב-28 בספטמבר 2014. {{cite news}}:  (עזרה)
↑  "Warner Bros. Pictures Dives Into Animation Think Tank". ComingSoon.net. 7 בינואר 2013. נבדק ב-7 בינואר 2013. {{cite news}}:  (עזרה)
↑  Kit, Borys (20 באפריל 2015). "'The Lego Batman Movie' Gets Release Date". The Hollywood Reporter. נבדק ב-21 באפריל 2015. {{cite news}}:  (עזרה)
↑  "The Lego Batman Movie (2017)". Rotten Tomatoes. נבדק ב-19 ביוני 2017. {{cite web}}:  (עזרה)
↑  "WARNER ANIMATION GROUP NAMES SENIOR CREATIVE TEAM". 14 בדצמבר 2017. אורכב מ-המקור ב-6 בפברואר 2019. {{cite web}}:  (עזרה)
↑  "Warner Bros Dates Lego Spinoff 'Ninjago' For Fall 2016". Deadline Hollywood. 20 במאי 2014. נבדק ב-23 במאי 2014. {{cite web}}:  (עזרה)
↑  "The Lego Ninjago Movie (2017)". Rotten Tomatoes. נבדק ב-27 בספטמבר 2017. {{cite web}}:  (עזרה)
↑  "Smallfoot (2018)". Rotten Tomatoes. נבדק ב-9 בינואר 2019. {{cite web}}:  (עזרה)
↑  "Smallfoot (2018)". Box Office Mojo. נבדק ב-27 בנובמבר 2018. {{cite web}}:  (עזרה)
↑  "The Lego Movie 2: The Second Part (2019)". Rotten Tomatoes. נבדק ב-24 בפברואר 2019. {{cite web}}:  (עזרה)
↑  "The Lego Movie 2: The Second Part (2019)". Box Office Mojo. נבדק ב-2 באפריל 2019. {{cite web}}:  (עזרה)
↑  Mendelson, Scott. "Why 'The LEGO Movie 2' Is A Franchise-Ending Box Office Failure". Forbes (באנגלית). נבדק ב-2019-07-27.
↑  McNary, Dave (26 באוגוסט 2013). "Warner Bros. Developing Animated 'Scooby-Doo' Film (EXCLUSIVE)". Variety. נבדק ב-14 ביוני 2015. {{cite news}}:  (עזרה)
↑  Galuppo, Mia (24 במרץ 2020). "Warner Bros. Delays Release of 'In the Heights,' 'Scoob!' Due to Coronavirus". The Hollywood Reporter (באנגלית). נבדק ב-24 במרץ 2020. {{cite news}}:  (עזרה)
↑  Rubin, Rebecca (21 באפריל 2020). "'Scoob' Will Skip Theaters and Debut on Digital Platforms in May". Variety (באנגלית). נבדק ב-21 באפריל 2020. {{cite news}}:  (עזרה)
↑  Kit, Borys (9 בינואר 2023). "Bill Damaschke in Final Talks to Head Warner Animation Group (Exclusive)". The Hollywood Reporter. נבדק ב-10 בפברואר 2023. {{cite web}}:  (עזרה)
↑  Szalai, Georg (5 במאי 2023). "David Zaslav: "We Have Lost a Lot of Money," But Now It's Time to Rebuild Warner Bros". The Hollywood Reporter. נבדק ב-5 במאי 2023. {{cite web}}:  (עזרה)
↑  D'Alessandro, Anthony (9 ביוני 2023). "Newly Appointed Warner Bros. Pictures Animation Boss Bill Damaschke On Group Rebrand, New Mission, 'Flintstones' Pic & More". Deadline Hollywood. נבדק ב-9 ביוני 2023. {{cite web}}:  (עזרה)
| --- | --- |
בקרת זהויות :  NLI: 987007458926505171  LCCN: no98107829  VIAF: 123474080   WorldCat (עם VIAF): 123474080 
הלוגו של Warner Animation Group משנת 2014 עד 2021
הלוגו של Warner Animation Group משנת 2021 עד 2023
הלוגו של Warner Bros. Pictures Animation משנת 2023
מבצע חיסול

ערך זה עוסק במבצע צה"לי במלחמת העצמאות. אם התכוונתם לפעילות קידום מכירות, ראו .
מבצע חיסול נערך על ידי חטיבת אלכסנדרוני לקראת סיום קרבות מלחמת העצמאות. המבצע החל בלילה שבין 27 ל-28 בדצמבר 1948, ונמשך ביום המחרת. מטרת המבצע הייתה חיסול כיס פלוג'ה, והוא היה מבצע משני במסגרת מבצע חורב לדחיקת הצבא המצרי מן הנגב. מבצע חיסול היה אחד הכשלונות הגדולים ועקובי הדם בתולדות צה"ל בכלל, ובמלחמת העצמאות בפרט. רוב חיילי פלוגה ג' ("הפלוגה הדתית") של גדוד 33, מחטיבת 'אלכסנדרוני', 87 חיילים, נהרגו בקרב.
רקע

עם תום מבצע יואב נותר כוח מצרי בגודל חטיבה, בקירוב, מכותר באזור פאלוג'ה ועיראק אל-מנשיה (בימינו קריית גת), ולפיכך, כונה האזור בו נערך אותו כוח כיס פאלוג'ה. מאז תום המבצע האמור צה"ל פעל כדי לצמצם את היקף ה'כיס', כאשר ההישג הבולט בתחום זה היה כיבוש משטרת עיראק סואידן, וכן, פעל להידוק המצור עד כמה שאפשר. בנוסף, צה"ל הפגיז והפציץ את ה'כיס' בכל הזדמנות. המצרים, מצדם, החזיקו ב'כיס' בעוז, וכל ניסיונות צה"ל להכניעו, לא עלו יפה.
הכוחות המשתתפים > צה"ל

חטיבת 'אלכסנדרוני', בפיקודו של בן ציון פרידן, הייתה פרושה סביב 'כיס פאלוג'ה' מאז אמצע דצמבר 1948, אז החליפה את חטיבת גבעתי. לחטיבה היו באותה העת שלושה גדודי חי"ר, 32, 33 ו-35, וגדוד מסייע, גדוד 34. לקראת המבצע ובמהלכו קיבלה החטיבה סיוע ארטילרי ניכר, במונחי מלחמת העצמאות: שתי סוללות ועוד תותח אחד, של 75 מ"מ, סוללת תותחי 65 מ"מ, סוללת נ"ט אשר שימשה בפועל להפגזת מטרות נייחות, שש מרגמות כבדות 6 אינץ' וסוללת מרגמות 120 מ"מ. כן קיבלה החטיבה סיוע אווירי, אף הוא ניכר במונחי אותה מלחמה. למעשה, חלק גדול מכושר ההפצצה של חיל האוויר בסוף מלחמת העצמאות הוטל על נצורי 'כיס פאלוג'ה'.
החטיבה הקצתה למבצע שני גדודים, 33 ו-35 ובהם חמש פלוגות חי"ר, וכן פלוגת נשק מסייע מגדוד 34. פלוגה מגדוד 32, יחד עם פלוגת ג'יפים ופלוגה מגדוד 35 שתוכננה לבצע הטעייה (ר' להלן) ולחזור, נועדו להוות כוח עתודה.
הכוחות המשתתפים > המצרים

ב'כיס' הייתה נצורה מרבית חטיבה 9 של חיל המשלוח המצרי, בפיקודו של הבריגדיר הסודני-מצרי סייד טהא. כן התרכזו ב'כיס' כוחות מצריים שונים שנלכדו בו אף הם בתום מבצע 'יואב' ואליהם נוספו כוחות ערביים מקומיים. הצבא המצרי נהנה מסיוע ארטילרי ניכר, כולל תותחים ומרגמות כבדות, וכן עמדו לרשותו משוריינים וזחלילים נושאי ברן. הכוחות הערביים המקומיים היו חמושים בנשק קל.
מטה החטיבה המצרית ישב בפאלוג'ה וכן נמצאו בה רוב הנשק הארטילרי, הרכב המשוריין והכוחות המקומיים. בעיראק אל-מנשייה הסמוכה, שנמצאה ק"מ אחדים ממזרח, ישב הגדוד השישי של החטיבה וכוח מקומי בגודל פלוגה, בערך. הן פאלוג'ה, הן עיראק אל-מנשייה, היוו מערכי הגנה עצמאיים, מוקפים גדרי תיל, וערוכים להגנה היקפית. זו כללה חפירות ממוגנות בשקי חול, בונקרים עם אשנבי ירי ותעלות קשר ביניהם, מיקוש, ולעיתים מקלטים תת-קרקעיים. מדרום לכביש המחבר את שני המערכים, סמוך לגשר עליו עבר הכביש, המצרים החזיקו במשלט שכונה משלט 'הגשר', ומעט מזרחה ממנו החזיקו המצרים במוצב מחלקתי, שכונה בפשטות משלט 'הכביש'. שניהם היו ממוקמים כשני ק"מ מערבה מעיראק אל-מנשייה.
תוכנית המבצע

בבסיס תוכנית המבצע עמדה ההפרדה היחסית בין שני חלקי המערך המצרי שב'כיס'. הדבר איפשר התרכזות בהתקפה על אחד מהם, ובידודו מן החלק השני. היעד העיקרי למבצע היה הכפר עיראק אל-מנשייה, תוך ניתוקו מן המערך המצרי בפאלוג'ה. קודם ההתקפה עליו תוכננה על הכפר הפגזה כבדה של יממה.
תוכנית המבצע הייתה שגדוד 33 יכבוש את הכפר עיראק אל-מנשייה. פלוגות א' ו-ב' נועדו לכבוש את הכפר מכיוון דרום מערב, ופלוגה ג' (הפלוגה הדתית) תיכנס לכפר ותכבוש את התל השולט עליו,  תל שייך עריני (תל גת). באותו הזמן פלוגה מגדוד 35 תכבוש את משלט 'הכביש' שליד הגשר בוואדי בין עיראק אל-מנשיה ופאלוג'ה, ותפוצץ את הגשר על מנת למנוע תגבורות מפאלוג'ה. לשם חסימת תגבורות מפאלוג'ה תוכנן גם מיקוש הכביש ומבואות הגשר. פלוגה אחרת של גדוד 35 תוכננה לבצע התקפת הטעייה ממזרח על עיראק אל-מנשייה, משם הותקף המקום במבצע 'יואב', ובכך לגרום למצרים לחשוב כי צה"ל תוקף שוב מכיוון זה.
מהלך המבצע > סיורי איסוף מודיעין

במהלך 27 בדצמבר 1948 נערכו סיורי מפקדים, וכלי הנשק המסייעים של החטיבה הטרידו באש את ה'כיס'. לאש זו הצטרף כוח הסיוע הארטילרי ואף חיל האוויר תקף פעמיים את ה'כיס'. תפקיד הסיורים ה"אלימים", היה למשוך אש מעמדות הצבא המצרי, ובכך לגלות את מיקומן. אך לאחר תחילת הקרב התברר שהחיילים המצרים שמרו על משמעת אש, ולא ירו על הסיירים כדי לא להיחשף, כתוצאה מכך המידע המודיעיני שהיה בידי החטיבה לא היה מדויק.
בערב יצאו הכוחות השונים לדרכם על מנת לתקוף את יעדיהם.
מהלך המבצע > משלט 'הכביש' וכישלון מבצע החסימה

פלוגת מגדוד 35 תקפה בשעה 23:00 את משלט 'הכביש'. בהגיעה לגדר המוצב הפלוגה נתקלה באש מקלעים ומרגמות שני אינץ'. מאותה אש נהרגו שני מפקדי המחלקות המובילות. החבלן, שאמור היה להניח מטען 'בונגלור' לפריצת הגדר, נפצע. המחלקה השלישית התחילה לחתוך את הגדר, ואז ספגה גם היא מכת אש. תוך מספר דקות הגיע מספר הנפגעים ל-34, והמ"פ פקד על נסיגה. זו נערכה באי-סדר.
מהלך המבצע > ניסיון הטעייה

עם קבלת הידיעה על כישלון החסימה, פקד המח"ט על החשת התקפת ההטעייה, כדי שהמצרים יחשבו כי הפעולה שנכשלה הייתה למעשה הטעייה, ואילו ההתקפה האמיתית תבוא ממזרח. פלוגה נוספת מגדוד 35 יצאה לכיוון עיראק אל-מנשייה ממזרח. הפלוגה נתקלה באש מקלעים ומרגמות שני אינץ'. שני לוחמים נפצעו והפלוגה נסוגה.
מהלך המבצע > עיראק אל-מנשייה > התקפת גדוד 33

בשעה 01:15 פלוגה א' מגדוד 33 החלה בהסתערות על הכפר עיראק אל-מנשייה מכיוון דרום מערב. הפלוגה הצליחה לפרוץ את קו ההגנה בגזרה זו, ופלוגה ב' של אותו גדוד נכנסה לכפר, דרך אותה פרצה, והחלה לטהר את חלקו הדרומי. ההתנגדות הייתה עקשנית, בין היתר, כיוון שחיילים מצרים שביקשו להיכנע נורו בטרם הספיקו לעשות זאת. פלוגה א' המשיכה והשתלטה על הואדי שממזרח לכפר.
בשעה 03:20 נכנסה פלוגה ג' לכפר והתבססה בחלקו הצפוני. ובשעה 04:30 ניסתה לכבוש את התל, תחילה מחלקה אחת, שנכשלה, ואחר כך מחלקה אחרת בתוצאות דומות. הפלוגה נסוגה עם אבדות והתמקמה באחת מחצרות הבתים למרגלות התל כדי לטפל בפצועים ולהתארגן להמשך המתקפה על התל. שתי הפלוגות האחרות היו נתונות להתקפות נגד, כאשר החל משעה 04:00 החלה הפגזה מצרית מכיוון פאלוג'ה.
מהלך המבצע > עיראק אל-מנשייה > התקפת הנגד המצרית ואובדן פלוגה ג'

בינתיים התאוששו הכוחות המצרים, ובפלוג'ה התארגנה שיירת משוריינים, כ-12 במספר, יחד עם פלוגה רגלית, ואלה יצאו ב-07:00 בדרך לעיראק אל-מנשיה. מכיוון שהחסימה על הגשר נכשלה, פרץ הטור לעורף הכוחות הישראליים הנלחמים בעיראק אל-מנשיה. חלקם אף סברו שמדובר בתגבורת של צה"ל והניחו לה להתקרב. התגבורת המצרית הצליחה להיכנס לכפר ולחבור למצרים שנותרו בו, והקשר בין הכוחות הישראליים השונים נותק. כוחות העתודה שנקראו לעזרה לא הצליחו להיכנס לכפר.
מפקד פלוגה ג' ביקש סיוע מפלוגות אחרות, אבל כל הכוחות הסמוכים האחרים היו אף הם עסוקים בלחימה. כמו כן היו נפגעים רבים, חלק מהם מקרבות פנים אל פנים עם כוחות האויב שלחמו בעקשנות. בשעה 09:30 הורה מפקד החטיבה בנץ פרידן, על נסיגה. מפקד פלוגה ג' הודיע בקשר שהוא אינו יכול לסגת בגלל מספר נפגעים גדול שמונע ממנו לצאת מהכיתור. הוא דיווח שבכוונתו להילחם עד הסוף המר. כמעט כל חיילי פלוגה ג' נשארו לכודים בחצר למרגלות התל. המצרים עלו על החומות הגבוהות שהקיפו את החצר והרגו את כל החיילים בחצר, כולל מפקד הפלוגה וסגנו. היחידים שהצליחו לצאת היו קצין עם שמונה לוחמים שנפצעו, וכן רס"פ הפלוגה שנשלח עוד קודם לכן להביא מזון ותחמושת.
פלוגה ב' נסוגה באי סדר, דרך המערך של פלוגה א', אשר הצליחה עדיין לשמור על הפרצה. שרידי פלוגות א' וב' הצליחו לסגת עד 10:30.
אחרית דבר

87 חיילי צה"ל נהרגו במבצע זה. חלקם נקבר בקבר אחים על ידי המצרים. אבדות המצרים אינן ידועות, אך על פי תיאור הקרב, סביר כי היו קטנות יותר. עד לסיום מבצע 'חורב', צה"ל המשיך להטריד באש את 'הכיס', ללא ניסיונות כיבוש קרקעיים נוספים. לאחר הסכם שביתת הנשק עם המצרים, בפברואר 1949, פונה 'כיס פאלוג'ה'.
חמישה חיילים נפלו בשבי והוחזרו עם פינוי כיס פלוג'ה. בשוך הקרבות נכנס צוות מהרבנות הצבאית בראשות הרב שלמה גורן ופינה את גופות החללים.